
“En camiño de rexeneración...”: 
cárcere e traballo na provincia de Ourense 


Domingo Rodríguez Teijeiro 
Universidade de Vigo 


A articulación do sistema Penitenciario en Ourense 

Unha primeira cuestión a ter en consideración para ache- 
garnos á articulación do sistema penitenciario franquista é a exis- 
tencia, como ocorre na totalidade do proceso represivo, de dous 
períodos ben diferenciados. O primeiro deles, o que se coñece 
como "o terror quente", estenderíase o longo de toda a fase de 
golpe de estado que iría dende o 18 de xullo ata finais de 1936 
cando, despois de fracasar a ofensiva sobre Madrid, comeza a 
impoñerse entre os sublevados a perspectiva dunha longa guerra. 
Evidentemente, esta primeira fase céntrase xeográficamente 
naquelas zonas do territorio onde os golpistas se fan co poder 
dende os primeiros momentos ou ben aquelas outras que son 
conquistadas rapidamente. Neste espacio asístese a un proceso de 
atomización e provincialización da administración e, no tocante ó 
proceso represivo, este adquire un carácter "local" ou, o que é o 
mesmo, van ser aquelas persoas afíns ós sublevados as que en cada 
cidade, vila ou pobo, procedan á identificación e represión dos 
desafectos, agora ben, sempre baixo o control e dirección da 
máxima autoridade militar provincial. 

O longo desta primeira etapa non é posible falar da existencia 
dun sistema penitenciario centralizado; a Xunta de Defensa 
Nacional non vai elaborar ningunha disposición que directamente 
faga referencia a esta materia e, no ámbito normativo será o intre de 
maior aplicación daquela máxima de que seguían en vigor todas 
aquelas normas que non foran expresamente derrogadas. No 
marco desa represión "local", na que represores e reprimidos se 
coñecen persoalmente, aproveitaranse as infraestructuras exis- 
tentes ou se procede a habilitar outras nos máis variados lugares 
para dar acollida o elevado número de deüdos: os depósitos muni- 
cipais, as prisións de partido ou a prisión provincial, con diferentes 
espacios anexos cada unha delas en forma de prisións provisionais 
ou habilitadas, que acollen ós deüdos gobemativos que se atopan á 
espera de que as súas "responsabilidades" sexan clarexadas. 

No penitenciario mantense, pois, o esquema existente con 
anterioridade no que a Prisión Provincial actúa como centro da 
organización a nivel provincial e, dado que aínda non se recons- 
truíu o sistema nos seus espacios centrais, quen vai asumir a súa 
dirección será o Comandante Militar da capital e con posteriori- 
dade o Gobemador Civil e, no seu caso, Delegado da Orde Pública. 
Este será o proceso que ten lugar na provincia ourensá. Se inicial- 
mente o Gobernador Militar é a quen se dirixe o Director da Prisión 
Provincial para buscar solución ós graves problemas de espacio 
ocasionados pola inxente cantidade de detidos, con posterioridade 
será o Gobernador civil quen se fará cargo de dirixir e controlar 
todos aqueles asuntos directamente relacionados co ámbito peni- 
tenciario. 

O rápido triunfo dos sublevados na provincia de Ourense e a 
inmediata organización polos militares dos concellos, Deputación e 
Gobemo Civil dará paso a un proceso represivo que se leva a cabo 
de maneira constante, sistemática e metódica. Este proceso de 
depuración será controlado polos xefes do exército que se consti- 
túen na máxima autoridade provincial e que, nos momentos 
iniciais, contarán con unha ampla autonomía na configuración dos 
aparellos represivos. Nese proceso de represión local que sinala- 
bamos máis arriba, as autoridades locais designadas polos mili- 
tares nas vilas, a Garda Civil, os párrocos e os elementos civís que 
por moi diversas razóns colaboran cos sublevados serán os respon- 
sables de levar á cadea a un elevado continxente de presos que 
debe ser absorbido polo entramado penitenciario provincial. 
Certamente, como sinala Grandío para o caso de A Coruña, tamén 
en Ourense é escasa a información institucional existente para as 
dúas últimas semanas do mes de xullo 1 . Nembargantes, os poucos 
datos dispoñibles permiten afirmar que, sen dúbida, as máximas 
autoridades militares na provincia dirixiron dende o primeiro 
momento o labor represivo e procuraron atopar solución ó 
problema máis acuciante que implicaba o elevado número de 
detidos: atoparlles aloxamento. Neste senso é significativo que sexa 
o Comandante Militar da Praza de Ourense quen, transcorridos 
unicamente cinco días dende o trunfo do golpe, autorice ó Director 
da Prisión Provincial a desprazarse a vila de Celanova coa finali- 
dade de "reconocer e informar si el edificio del Convento de San 
Rosendo reiine condiciones para prisión provisional", o tempo que 
solicita das autoridades desa vila que lle presten toda a axuda nece- 
saria en ben do servicio 2 . 

A de Celanova vai ser a primeira prisión habilitada ou provi- 
sional que se constitúa na provincia de Ourense, chegando os 
primeiros reclusos trasladados da Provincial o 26 de xullo, data en 

que tamén comezan a ser trasladadas ás mulleres cara a Bande, 
converténdose os baixos da casa do Concello desta vila, a partir de 
entón e ata o remate da guerra, en prisión de mulleres. 

Pero xa dende os primeiros días de agosto o gobernador civil 
se fai cargo do control absoluto sobre as excarceracións, ordenando 
que ningiin detido sexa posto en liberdade sen a súa autorización 
por escrito; deixando meridianamente claro que calquera proposta 
neste senso deberá serlle presentada acompañada dos informes 
pertinentes que lle sirvan de xustificación e, incluso no caso de 
tratarse de simples conduccións de detidos solicitadas polas autori- 
dades das que dependen, deberá quedar constancia escrita na 
Prisión sobre a forma en que esta se leva a cabo 3 . Pero non se vai 
limitar o labor do Gobemador a exercer ese control directo sobre os 
detidos que se atopan baixo a súa autoridade, senón que asume de 
inmediato a dirección e xestión de todos aqueles a aspectos que 
conforman a vida penitenciaría: dende o meramente administra- 
tivo como o nomeamento de gardas interinos ou dispoñer o cese do 
farmacéutico oficial para nomear outro no seu lugar, ata aspectos 
de carácter ideolóxico ou moral como ordenar que "todos los 
domingos y días festivos de precepto, por el capellán se diga Misa 
en ese establecimiento" 4 . 

Cando a partir do mes de novembro a Xunta Técnica do 
Estado comeza a dictar distintas disposicións legais que pretenden 
articular unha organización centralizada que asuma a tarefa de 
dirixir, con criterios unificados, os centros penitenciarios existentes 
-algo que se impulsa inicialmente coa creación da figura do 
Inspector Delegado de Prisións, quen se arrogaría a totalidade das 
atribucións nesta materia, e que comeza a tomar forma normativa a 
través da restauración en toda a súa integridade do Regulamento 
do Servicio de Prisións de 1930 5 -, os Gobernos Civís mostraranse 
moi remisos a ceder as competencias que asumiran neste terreo. A 
partir deste intre pódese sinalar que comeza a segunda fase do 
proceso represivo que indicábamos ó comezo. Enfrontados as nece- 
sidades que se derivan da maior actividade dos Tribunais Militares, 
xunto coa progresiva ocupación de maior espacio territorial, a 
provisionalidade e atomización imperante no sistema peniten- 
ciario ata o momento non resultan xa operativas, faise imperiosa- 
mente necesario articular un novo sistema capaz de dar resposta ó 
constante incremento no número de detidos, prisioneiros de guerra 
e penados. 

No verán de 1937, cando a "xustiza ó revés" de que falara 
Serrano xa se ten imposto sobre o "terror quente", comezarán a 
aparecer novos centros de Reclusión na provincia de Ourense: o 
Mosteiro de Oseira en San Cristovo de Cea, xunto co "hospital 

vello" na céntrica praza das Mercedes da capital; ó tempo tamén a 
totalidade das prisións de Partido, ata un total de dez, comezan a 
actuar como habilitadas para dar acollida tanto a presos preven- 
tivos, gobernativos, como a penados 6 . A estes centros haberá que 
sumar aqueles que se irán creando conforme se proceda a unha 
explotación racional da man de obra penal, sendo o primeiro deles 
o establecido para a consbucción do cuartel militar de E1 Cumial, 
nos arredores da capital, que funcionará como prisión habilitada e 
campo de traballo entre novembro de 1937 e setembro de 1938. 

Unicamente dende a creación do Ministerio de Xustíza en 1938 
e no seu seo da Xefatura do Servicio Nacional de Prisións, pódese 
dicir que se comeza a lexislar con carácter xeral e definitivo para a 
organización e control do sistema penitenciario, entre outras 
cousas, porque xa a esas alturas do conflicto a poboación penal da 
España nacional constitúe un problema de primeira magnitude. So 
a partir dese intíe se pode considerar definitivamente superado ese 
inicial carácter provisional e urxente. Precisamente poucos meses 
despois de constituírse a Xefatura do Servicio Nacional de Prisións, 
a prisión do Mosteiro de San Salvador en Celanova deixa de ter a 
consideración de habilitada para tíansformarse en Centíal actuando 
con total independencia da Provincial; xa non estará destinada a 
partir de entón a dar acollida ós reclusos producto da represión na 
provincia senón que forma parte das medidas adoptadas para 
paliar o inxente problema que se xera a partir da represión poste- 
rior á toma polas forzas de Franco da fronte norte e, especialmente 
de Asturias. Como Prisión Centíal a de Celanova está destinada a 
dar acollida unicamente a penados, é dicir a aqueles reos que 
sufriran o correspondente consello de guerra y que xa tiñan 
sentencia firme; o que tamén se pode entender como unha forma 
de comezar a adecuarse ás disposicións do Regulamento de 
Prisións no que se establecía que este tipo de centíos estaban desti- 
nados unicamente ó cumprimento das penas, quedando as provin- 
ciais para os presos preventivos e condenados a menos de un ano. 

Pero a Prisión Central de Celanova vai poñernos en relación 
tamén co amplo sistema concentracionario que se crea en Galicia 
para proceder á clasificación e subseguinte clarificación das 
"responsabilidades" adquiridas polos presos procedentes de 
Asturias, un sistema que estará en pleno funcionamento e ó 
máximo do seu rendemento na segunda metade do ano 1937 e a 
primeira de 1938. Ata un total de sete campos (Cedeira, Ferrol, 
Muros, Rianxo e Camposancos creados entre finais de xullo e prin- 
cipios de agosto de 1937; Ribadeo e Santa María de Oia postos en 
marcha despois da ocupación de Xixón), con diferentes funcións, 
serán constituídos para proceder á liquidación do problema 7 e, a 

partir deles, vai deseñarse unha complexa estructura na que van 
participar os Tribunais Militares e as Prisións, e que presenta un 
acabado grao de organización, sendo o seu funcionamento 
calquera cousa menos improvisada. 

Xa dende o mes de febreiro de 1938 comezan a chegar á aínda 
Prisión Habilitada de Celanova sucesivos continxentes de reclusos 
que proceden de Asturias, algúns deles en tránsito cara ó Campo 
de Concentración de Camposancos, pero a maior parte son 
penados que veñen a extinguir a súa condena neste centro de reclu- 
sión, esa será a razón pola que no mes de maio se tome a decisión 
de proceder ó seu cambio de categoría. Pero a partir de xuño en 
Celanova ingresarán tamén os condenados nos Consellos de 
Guerra que se celebran en Camposancos 8 . 

A magnitude que acada o problema penitenciario a partir da 
metade de 1937 determinará que de xeito progresivo se dean novos 
pasos cara configuración do sistema: se comeza por completar as 
diferentes escalas de funcionarios de prisións, disponse a realiza- 
ción de convenios con comunidades de relixiosas para atender 
aspectos da vida cotiá dos diferentes cenbos -sendo nas prisións de 
mulleres de xeito practicamente absoluto- e se establece unha 
xerarquía de autoridades -Directores, Inspectores Rexionais, 
Xefatura do Servicio Nacional- que configuran un organigrama 
administrativo autónomo, organizado e centralizado; a esto haberá 
que sumar disposicións que, como a creación dun ficheiro de 
reclusos e a do Padroado Cenbal para a Redención das Penas polo 
Traballo, deixan -a finais de 1938- practicamente perfilado o que 
será o sistema penitenciario do primeiro franquismo. Nembar- 
gantes continúan a ser moi variadas, as autoridades que exercen 
influencia sobre a poboación reclusa; inclusive, en certa medida, 
pódese falar dunha soterrada loita entre Gobernadores Civís, 
Delegados da Orde Pública e, máis adiante, o propio Coronel 
Inspector Delegado de Campos de Concentración, a propósito de 
que autoridade é a pertinente para ter á súa disposición os presos 
gobemaüvos 9 . 

Traballar para se redimir 

O incremento exponencial no número de prisioneiros de 
guerra e presos políticos a medida que se produce o avance das 
tropas franquistas e, en particular, a ofensiva na fronte do norte, 
enchen os cárceres de debdos e condenados. Este feito, está na base 
da decisión de regular lexislativamente o traballo dos presos e 
prisioneiros e así será recoñecido no Decreto n° 281 de 28 de maio 
de 1937, unha disposición de urxencia que trata de introducir algo 

de orde en momentos nos que as "circunstancias actuales de la 
lucha y (...) la complejidad del problema, impiden (...) dar solución 
definitiva a la mencionada conveniencia [de regular o destino e 
tratamento dos presos]" 10 . 

No decreto citado se anticipaban algiins dos principios que 
despois configurarían o sistema para a redención das penas polo 
traballo. Nun claro exercicio de cinismo o Novo Estado en cemes 
facía extensivo ós prisioneiros "roxos" o dereito o traballo que reco- 
llía o pirnto quince do programa de FET y de las JONS, "en cuanto 
no se oponga, en su desarrollo, a las previsiones que, en orden a 
vigilancia merecen, quienes olvidaron los más elementales deberes 
de patriotismo"; pero tamén se deixaba entrever que o obxectivo 
real non era tanto o recoñecemento dun dereito cuxos fins, dicía, 
poderían verse total ou parcialmente incumpridos "ante la pasi- 
vidad que adoptasen sus seglares", como diminuír a carga que 
para as arcas do novo réxime supoñía o seu mantemento e aliviar a 
situación de desamparo na que quedaban as súas familias, máis 
que por humanitarismo, en realidade por temor a un maior dete- 
rioro social na retagarda. Corresponde á Inspección Xeneral 
[Delegada] de Prisións e ós xenerais xefes de Corpo de Exército que 
teñen baixo a súa custodia ós prisioneiros, formar relación dos que 
tiñan recoñecido este dereito comprensiva da súa filiación, datos 
familiares e situación económica. 

Como norma xeral, o texto lexislativo establecía que os presos 
traballarían como peóns, pero a discreción dos seus respectivos 
xefes e por conveniencias do servicio, poderían "ser utilizados en 
otra clase de empleos o labores en atención a su edad eficacia profe- 
sional o buen comportamiento". Tamén se establecía o xornal 
devengado, que sería, para os peóns, de dúas pesetas diarias, das 
que 1,50 se destinarían á súa manutención, entregándoselles os 
cincuenta céntimos restantes ó rematar á semana. No caso de que 
se tratase dun home casado con esposa en "zona nacional" e que 
carecese de bens propios ou medios de vida, se incrementaría o 
xornal ata as catro pesetas, sumándose unha máis por cada fillo 
menor de quince anos ou maior incapacitado para traballar; canti- 
dades estas últimas que se entregarían directamente ás familias. 

Nesta cuestión do traballo dos presos, como en tantas outras 
na fase de "Estado Campamental" do novo réxime, a norma virá 
sempre despois da realidade práctica coa finalidade de sancionar e 
regular esta. Debemos ter en conta que xa con bastante anteriori- 
dade á promulgación do decreto polo que se lles recoñecía o 
dereito ó traballo, os presos serían empregados en moi diversas 
ocupacións, aínda que en número relativamente pequeno; en 
Ourense, dende o verán de 1936 algúns reclusos da prisión provin- 

cial realizarán obras ou traballos de carácter municipal, unha brigada 
de traballo será destinada ó acuartelamento da cidade e, incluso, 
contribuiráu á reconstrucción do Mosteiro de Oseira e á súa poste- 
rior transformación para empregalo como prisión habilitada. Non 
é preciso sinalar que moitos dos traballos que realizan os reclusos 
ourensáns, sobre todo aqueles significados como esquerdistas, os 
mestres ou profesionais liberais non buscaban como finalidade 
obter unha utilidade práctica inmediata, máis ben pretendían a 
humiUación pública destes presos, ó expoñelos ó escamio e a burla 
dos seus concidadáns. 

Pero a partir da disposición normativa comentada e cando no 
mes de xuño de 1937 se constitúa a Comisión para a creación de 
Campos de Concentración comezará de xeito sistemátíco o proceso 
de creación de batallóns de soldados traballadores nos diferentes 
campos de concentración. No sistema de clasificación que se esta- 
blece nos campos existían catro categorías que determinaba o 
futuro destino do prisioneiro: A, afecto (Ad, afecto dubidoso); B, 
desafecto sen responsabilidades penais probadas; C e D, mandos 
do exército republicano, responsables políticos e sindicais, crimi- 
nais. A partir desas catro posibles clasificacións e dende o punto de 
vista das "responsabilidades" poderían darse tres supostos: con 
responsabilidade, sen responsabilidade e sospeitosos. No caso de 
que se apreciasen responsabilidades no detido -os clasificados nos 
gmpos C e D— e si este conseguía librarse do "paseo", quedaba de 
inmediato a disposición do Xulgado Militar correspondente para 
abrir dilixencias que remataban no Consello de Guerra e, se do 
mesmo resultaba unha condena de reclusión eran trasladados a 
prisión. Os que se consideraban sospeitosos -grupos Ad e B- debe- 
rían ser trasladados a aqueles "lugares y campos" establecidos pola 
autoridade militar para proceder a ampliar a información sobre os 
mesmos; unha vez clarexada a súa situación quedaban incluídos 
nun dos outros gmpos coas consecuencias que do mesmo se deri- 
vaban. No caso dos que non tiñan responsabilidade -grupo A- 
existían dúas posibilidades en función de si estaban ou non en 
idade militar, no primeiro caso quedaban a disposición das autori- 
dades militares que decidían se pasaban a formar parte das dife- 
rentes unidades do exército ou ben eran destinados a Batallóns de 
Soldados Traballadores -xunto cos clasificados nos gmpos Ad e B 
que se encontraban en idade militar-; no segundo caso, eran postos 
en liberdade, que podía ser plena ou sometida á obriga de se 
presentar ás autoridades do seu lugar de residencia 11 . 

A constitución Batallóns de Traballo con aqueles quintos que, 
despois de pasar a correspondente depuración de responsabili- 
dades, non espertaban confianza ós mandos militares, xunto ós 

prisioneiros de guerra era unha práctica que -cando menos oficial- 
mente- xa se viña desenrolando dende a publicación do decreto 
concedendo o dereito o traballo ós presos. No preámbulo do 
mesmo sinalábase a existencia de prisioneiros e presos "en número 
considerable que, sin una imputación específica capaz de modificar 
su situación de simples prisioneros y presos les hace aptos para ser 
encauzados en un sistema de trabajo que represente una positiva 
ventaja", sinalando ademais que teñen a consideración de persoal 
militarizado atopándose suxeitos ó "Código de Justicia Militar y al 
Convenio de Ginebra de 27 dejunio de 1929 (sic)" 12 . 

No ámbito penitenciario a posta en marcha do sistema de 
traballo tardaría máis tempo en levarse a cabo e, de feito, ata 1942 
non se pode considerar establecido na súa forma definitiva. O 
primeiro paso consistirá na creación do sistema de redención de 
penas polo traballo e do Padroado encargado da súa xestión en 
outubro de 1938 13 e, a partir de entón, este sistema vai converterse 
no eixe básico da solución ó problema xerado pola inxente canti- 
dade de presos políticos. Incialmente se establecía que a cuantía da 
redención de condena sería de un día por cada día traballado "con 
rendimiento real no inferior al de un obrero libre" ó tempo que se 
mantén o sistema de retribucións recollido no decreto de 5 de maio 
de 1937. Como norma para seleccionar os reclusos traballadores 
establecerase á duración da condena, dándose preferencia ós que 
teñan penas máis leves, sempre por baixo dos doce anos e un día, 
algo que para o Padroado constitúe un auténfico "interés nacional" 
xa que o que se pretende é "incorporar rapidamente a las tareas de 
engrandecimiento patrio a aquellos reclusos que están en condi- 
ción de redimir prontamente su pena, volviéndolos a su hogar y a 
su trabajo libre" 14 . Pero tamén se pretende que, ademáis da xestión 
administrativa do traballo dos reclusos, o Padroado Central e as 
Xuntas Locais que crea este procuren "el mejoramiento espiritual y 
político de las familias de los presos y de estos mismos"; porque a 
función do sistema vai máis aló da simple explotación laboral, 
posto que a través do traballo se busca reeducar, resocializar ós 
reclusos e ós seus familiares nos principios ideolóxicos básicos do 
novo Estado. 15 

O primeiro paso que se da para a explotación laboral da man 
de obra penal será a súa clasificación e inclusión no chamado 
"Fichero Fisiotécnico", a través da elaboración dunha ficha a cada 
penado na que constan o seu nome, idade, natureza, nome dos pais 
e profesión ou oficio detallando a especialidade. A función deste 
ficheiro é clara, proporcionar "al Estado, a las Corporaciones y a las 
Empresas, así oficiales como particulares, gran número de trabaja- 
dores que, de no ser así, por su condición de reclusos, habrían de 

permanecer inactivos" 16 , creando unha lista cun total de 21 indus- 
trias subdivididas en 602 grupos ou oficios. A partir deste ficheiro 
establécense as posibilidades para o emprego da man de obra: 
obras públicas e municipais que son realizadas preferentemente a 
través das Colonias Penitenciarias Militarizadas; traballos na 
industria, sexan traballos para ó Estado ou particulares fóra da 
cadea (fábricas, talleres ou minas, fundamentalmente), desenro- 
lados polos Destacamentos Penais; traballos agrícolas e forestais e 
traballos de construcción de vivendas promovidos pola Dirección 
Xeral de Rexións Devastadas. 

Dende outra perspectiva, a redención de penas vai conver- 
terse, en última instancia, nun importante instrumento de propa- 
ganda do novo réxime cara ó exterior: a reducción das condenas, a 
atención que se presta ás familias dos presos, a súa fundamenta- 
ción última na teoloxía, etc.., serán difundidas a través dos dife- 
rentes consulados a multitude de países de modo que, como acer- 
tadamente expoñía Antonio Nadal, a más cruel represión transfór- 
mase nunha das grandes obras sociais do réxime 17 . Tamén actúa o 
sistema de traballo como un importante mecanismo de control 
social que comeza xa cos requisitos esixidos na selección dos 
reclusos, pois non se pode dubidar de que a esperanza na progre- 
siva diminución da pena ata a final redención serve para orientar a 
conducta dos reclusos -e as súas familias- na dirección desexada 
polo réxime, impedindo por esta vía as posibles manifestacións de 
disidencia sen necesidade de recorrer permanentemente á repre- 
sión cos costos engadidos que esta supón. 

Os campos de traballo na provincia de Ourense: Casaio 

Na provincia de Ourense poderemos encontrar as diferentes 
formas de explotación da man de obra penal que sinalábamos no 
punto anterior. A primeira fase de traballo dos reclusos decidida 
polas autoridades militares e civís provinciais nos primeiros 
momentos da guerra, como queda dito, responde máis á vontade 
de humillar o vencido que á de obter un beneficio económico 
directo, o que determina que os presos da provincial sexan empre- 
gados en varrer as rúas da capital, reparar o pavimento e as 
conduccións de auga ou ben baldear os excrementos que os 
animais deixaban os días de feira. 

Pero xunto a este tipo de "traballos", outro tipo de ocupacións 
como a reconstrucción do mosteiro de Oseira ou os traballos que 
dende 1937 un grupo de presos leva a cabo no Cuartel de San 
Francisco e no campo de tiro de O Cumial entrarán, con posteriori- 
dade, no ámbito de aplicación do decreto de 5 de maio de 1937 que 

recoñecía o dereito o traballo dos presos e prisioneiros de guerra. 
Inicialmente baixo este réxime e, máis tarde, acollidos o sistema de 
redención de pena os reclusos ourensáns levarán a cabo obras 
públicas de carácter municipal ou participarán en traballos para ó 
bispado como as reparacións que se levan a cabo na da catedral e a 
edificación do seminario de Ervedelo. Ademais de continuar as 
obras de O Cumial ata que en marzo de 1938 foron substituídos 
polo Batallón de Soldados Traballadores n° 21. 

Nembargantes, o gran centro de traballo na provincia non se 
constituiría ata ben entrada a posguerra e, a diferencia dos ante- 
riores, encontraríase moi distante da capital provincial: o Desta- 
camento Penal de Minas de Casayo. 

No sistema de redención de pena polo traballo, os Destaca- 
mentos Penais realizaban aquelas obras estatais ou contratadas por 
empresas privadas que eran cualificadas como de "interese 
nacional". Dado que no traballo coincidían persoas en liberdade e 
reclusos establecíanse unha serie de requisitos para escoller a estes 
últimos: a superación dos exames de relixión, menor condena, non 
pertencer ó partido comunista ou á masonería, etc., e eran desti- 
nados ós mesmos a petición propia. En 1940 sinalaba o Padroado a 
existencia dun total de setenta destacamentos nos que estaban 
empregados 5.155 traballadores, nese ano eran destinados a tarefas 
de "reconstrucción nacional" (casos de Brúnete, Belchite, Teruel, 
Potes e Oviedo); construcción de liñas férreas (nos traballos do 
ferrocarril Madrid-Galicia existían dous destacamentos) e tamén a 
traballos de minería (en Asturias había tres destacamentos; dous en 
León; e un en Galicia, en Silleda dedicado á extracción de estano). 18 

A estructura definitiva da articulación dos destacamento 
penais non se conseguiría -do mesmo xeito que ocorre con todo o 
sistema de redención- ata o ano 1942, cando se procede a refundir a 
inxente cantidade de disposicións que foran promulgadas para 
organizar as múltiples actividades, institucións e empresas que 
requirían man de obra penal. Nese ano vai crearse no seo do 
Padroado unha Sección de Destacamentos Penais que asume a 
xestión de todos aqueles aspectos que, dun ou doutro xeito, se rela- 
cionaban con eles e que procederá a establecer unha nova clasifica- 
ción dos mesmos atendendo ó hpo de enhdade para a que realizan 
o seu labor: Estado, Provincia, Municipio ou empresas particulares; 
crearanse deste xeito seis seccións: Rexións Devastadas, Servicio 
Militar de Pontes e Camiños de Cataluña, Obras Públicas, 
Metalurxia, Obras de Construcción e Indushias varias. 19 

Aínda que na relación anterior non se fai referencia directa os 
traballos de minería, era esta unha ocupación na que os penados 
haballadores foran empregados dende os primeiros momentos da 

posta en marcha do sistema de redención e que, ademais, será 
sempre unha ocupación moi positivamente valorada dende o 
Padroado dado o grande rendemento que se obtiña da mesma. O 
emprego dos destacamentos para poñer en explotación diferentes 
industrias mineiras e, polo tanto, a cualificación deste tipo de traba- 
llos como de "interese nacional" cabe entendelo nim dobre sentido: 
primeiro polo interese do Estado en incrementar a producción no 
marco da política económica autárquica, sexa coa intención de 
substituír importacións o ben xerar as tan escasas pero necesarias 
divisas 20 ; en segundo lugar, polo enorme impacto que a represión 
tivo sobre os mineiros, algo que os propios responsables do 
Padroado poñen de manifesto cando sinalan na memoria do ano 
1940 que o das minas era un tipo de traballo moio apropiado para 
os reclusos "pués así como en otros oficios hay un paro forzoso más 
o menos importante, en la minería hay escasez de obreros especia- 
lizados libres, en tanto que en las cárceles existían muchos mineros 
inactivos". 21 

Os penados que redimían condena nos destacamentos recibi- 
rían, segundo estipulaba a normativa, un xornal que estaría en 
función do que se pagaba na localidade onde se ubicaba o mesmo 
ós traballadores libres que desenrolaban a mesma actividade. 
Ademais se lles recoñecía o plus de carestía de vida e de cargas 
familiares, así como os subsidos existentes, a participación nos 
beneficios da empresa, unha gratificación por especial comporta- 
mento, o plus de distancia e as horas extraordinarias. Cando os 
reclusos eran contratados por empresas privadas, os xornais e 
pluses eran abonados por estas ó Padroado, este entregaba ós 
reclusos e as súas familias as cantidades establecidas sendo a dife- 
rencia reintegrada á Facenda Pública en concepto de indemniza- 
ción polos danos de guerra 22 . Así mesmo, as empresas contratantes 
estaban obrigadas a remitir mensualmente un informe sobre o 
rendemento de cada recluso e, en función do mesmo, cando se 
apreciaba "ineptitud profesional" nalgún deles era de inmediato 
enviado á súa prisión de orixe sendo sustituido por outro; pola 
contra, se do informe se derivaba a apreciación de "resistencia en el 
trabajo" este recluso era de inmediato trasladado a unha prisión de 
castigo. 23 

As anteriores eran, en síntese, as bases que rexían o desenrolo 
da actividade laboral dos reclusos destinados ó Destacamento 
Penal de Minas de Casayo. Este comeza a súa andadura o 9 de 
setembro de 1942 cando o enxeñeiro da empresa Montes de Galicia 
S.A. solicita do Padroado a concesión de sesenta e dous reclusos- 
traballadores: 29 mineiros perforadores, 29 mineiros axudantes e 4 
para servicios axuliares, para que se incorporen á explotación de 

volframio que esta empresa ten na ourensá Serra do Eixe. Aproba- 
da a solicitude, se lle indican á empresa as condicións para a cesión 
da man de obra, entre as que destacan: ingresar mensualmente e 
por anticipado nas contas do Padroado o importe dos seguros 
sociais obrigatorios e a "cantidad global a que se calcule puedan 
ascender los gastos para atender puntualmente al pago de las asig- 
naciones a los reclusos", establecendo que o xornal sería o mesmo 
que contemplan as bases de traballo para os obreiros libres nas 
mesmas especialidades e en todo caso nunca inferior a 8 ptas.; a 
vixilancia dos reclusos debería se organizada pola propia empresa 
-designando o Director da Prisión Provincial un funcionario para 
facerse cargo da parte administrativa-; establecíase nun mes o 
prazo para que os reclusos foran efectivamente empregados no 
traballo e, de non ser así, serían devoltos ás súas prisións de orixe 
dándose por cancelado o contrato e correndo a empresa con todos 
os gastos que se ocasionaran. 24 

A empresa concesionaria actuará con celeridade para satis- 
facer as anteriores esixencias, construíndo en breve prazo as insta- 
lacións do que será o destacamento. Serán tres edificios, o primeiro 
destinado a acoller os reclusos: unha construcción en pedra e 
madeira illada na que se integran dormitorio, comedor, cuarto de 
aseo, cociña e despensa; o segundo para aloxar a garda e o terceiro 
destinado á oficina e aloxamento do Xefe do Destacamento. Con 
posterioridade, e en función do progresivo incremento no número 
de reclusos-traballadores -xa que pronto a empresa comeza a soli- 
citar mais, ata situarse no ano 1944 no quinto lugar entre os 
noventa e seis destacamentos existentes en España polo número de 
reclusos empregados, o que derivaría tamén nun incremento corre- 
lativo no mirnero de funcionarios destacados- se construirán dous 
novos barracóns e se axeita un pequeno local para que cumpra a 
función de enfermería, destinándose outro a calabozo. E para 
vixiar tanto o recinto como os reclusos destinase un pequeno desta- 
camento da Garda Civil, composto por un cabo e seis niimeros. 25 

O destacamento, do mesmo xeito que o resto das prisións, 
rexerase polo disposto no Regulamento Orgánico do Servicio de 
Prisións de 1930 -coas modificacións realizadas dende o comezo 
da guerra. En xeral, da documentación conservada parece dedu- 
cirse que no tempo en que permanece en funcionamento entre os 
reclusos se mantén un elevado grao de disciplina. Aínda que os 
penados non pemoctan en ningunha prisión, como ocorría noutros 
casos, as condicións do destacamento, situado nun lugar illado e 
afastado de calquera núcleo de poboación, considerase que "favo- 
recen el orden total (...) y se consigue la mejor disciplina de los 
presos" 26 . Non cabe dúbida que as esixencias que se establecían 

para acceder a redención de pena, como xa sinalábamos, inciden de 
maneira importante no mantemento da disciplina e a orde nesta e 
noutras explotacións. 

Tan importante como o mantemento da disciplina era garantir 
un elevado rendemento da man de obra e esta era unha das 
funcións que tiña asignado o Xefe do Destacamento, a quen se 
autoriza a "reexpedir a esa [Prisión] Provincial a todo aquel recluso 
que por distintas causa y a juicio de dicha jefatura, no merezca 
redimir pena por el trabajo en este Establecimiento, teniendo en 
cuenta, ya su conducta, ya su capacidad de labor..." 27 . Serán poucas 
as ocasións en que se faga uso desta prerrogativa e a maioría das 
veces será como consecuencia de faltas de "conducta", ou o que é o 
mesmo, por criterios ideolóxicos, algo que pon de manifesto a 
intención das autoridades penitenciarias de que o traballo dos 
presos non rendese unicamente beneficios económicos 28 . Un deses 
traslados será consecuencia do costume dun preso de blasfemar e 
por facer propaganda entre os compañeiros contra o cumprimento 
do precepto pascual, considerado "incorrixible" aproveitase a 
ocasión para impoñer un "castigo ejemplar" 29 ; feito que pon de 
manifesto a importancia concedida á implantación dos principios 
ideolóxicos do novo réxime: entre quenda e quenda de traballo 
tamén queda tempo para continuar co labor apoloxético e coa 
propaganda relixiosa, aínda que no destacamento de Casaio 
-quizais pola súa situación de illamento e as dificultades de 
acceso- non haberá sacerdote algún, facéndose cargo o Xefe do 
Destacamento desta labor así como da instrucción cultural que 
segue unha orientación semellante. 

Como xa queda indicado, a cifra inicial de sesenta e nove 
reclusos-traballadores será superada con moito nos case dous anos 
que permanece en actividade o Destacamento, aínda que non é 
posible detallar con exactitude o número de reclusos que pasaron 
polo mesmo -debemos ter en conta que as sucesivas ordes de 
excarceración así como o costume das autoridades penitenciarias 
de realizar constantes traslados de presos determinan unha cons- 
tante entrada e saída nos diferentes centros penitenciarios- o que si 
sabemos é que a capacidade inicial dos barracóns era de 120 
persoas, unha cifra que non se acada ata marzo de 1943, elevándose 
a 311 en decembro dese mesmo ano para acadar a cifra máxima en 
abril de 1944 cando son 356 os reclusos-traballadores existentes. 
Destaca o feito de que predominen os condenados a penas graves, 
algo que parece contradicir os principios do sistema, nembar- 
gantes, á altura do ano 1943 as mencionadas medidas de excarcera- 
ción aplicadas nos anos anteriores teñen como consecuencia que 
unicamente permanezan nas cadeas españolas condenados a 

penas grave; o que si constitúe un feito rechamante e que en 
Casaio, a diferencia de outros destacamentos, en ningiin momento 
van redimir pena reclusos de dereito común. 

No momento en que se atopa en pleno rendemento o destaca- 
mento, para explotar a mina o traballo se organiza en tres quendas, 
dúas no interior: entre as 9 da mañá e as 5 da tarde a primeira, e 
entre as 7 da tarde e as 3 da mañá a segunda; e unha no exterior, con 
horario partido: de 9 da mañá a 1 da tarde e de 2:30 da tarde ata as 
6:30 30 . Nos dous casos, o traballo se realizaba en contacto con 
obreiros libres de ambos sexos empregados na mina e, en xeral, o 
traballo dos reclusos considerase de igual rendemento ó destes 31 . A 
empresa concesionaria vai acollerse escrupulosamente ó disposto 
en canto ó emprego dos reclusos, agora ben, no tocante os salarios 
en todo o tempo en que se atopa en actividade o destacamento será 
sempre o mínimo estipulado de 8 ptas./día. 

O interese que ten para o Estado a explotación das minas de 
volframio leva a que, en liñas xerais, as condicións de vida no 
destacamento, salvo pola dureza do traballo e do clima, podan 
considerarse como boas. E rechamante que, mentres noutros 
centros penitenciarios da provincia os problemas sanitarios -en 
especial no tocante os medios materiais dispoñibles- sexan de 
primeira magnitude, en Casaio non teñan esa consideración. Por 
exemplo, os andazos de tifo ou tuberculose non existen e unica- 
mente foi posible constatar un caso desta última enfermidade. De 
feito, o interese por manter elevado o nivel de rendemento dos 
reclusos fará que as peticións realizadas polo Xefe do Destacamento 
no senso de que se constitúa un Servicio Médico no mesmo sexan 
atendidas con relativa celeridade polas autoridades penitenciarias 
e a empresa concesionaria que, progresivamente, aportan o nece- 
sario para constituír un pequeno botiquín de urxencia, ademais de 
médico e practicante reclusos. Así pois as doenzas máis graves que 
padecen os traballadores de casaio cabe encadralas dentro da cate- 
goría de "enfermidades profesionais" ou "accidentes laborais": 
reumatismos, gripe, contusións, golpes, magulladuras que, no que 
se pode seguir da documentación conservada, tampouco revisten 
maior gravidade. 

Nembargantes, malia o interese por manter a saúde dos 
reclusos, a alimentación destes non vai ser todo o axeitada que 
cabería agardar. O presuposto de que se dispón de 2 ptas por praza 
e día, complementado cunha partida da empresa destinada a 
sobrealimentación, servirá para a confección dun rancho que as 
autoridades penitenciarias cualifican invariablemente como bo, a 
comida sería "buena, abundante y variada el pan es abundante y se 
les dan comidas extraordinarias en determinados días festivos" 32 . 

Pero unha simple ollada ós partes de almacén conservados -e dando 
por suposto que estes non foran falsificados- serve para constatar 
que se ben o pan é certamente abundante, escasean a carne e as 
verduras, o que pon de manifesto unha importante rnsuficiencia 
calórica e proteínica en relación co traballo que realizan os presos. 

A certa excepcionalidade que presenta o Destacamento Penal 
de Casaio no referente as condicións de vida dos presos está en 
relación directa con marco internacional no que se inserta neste 
intre da súa explotación: a Segunda Guerra Mundial e, máis en 
concreto o pago das débedas do Réxime de Franco á Alemaña nazi 
a través do envío de remesas deste importante mineral esbatéxico; 
o que contribúe a explicar a súa consideración como de interese 
nacional e, en consecuencia, á aplicación da man de obra penal á súa 
explotación. A importancia do volframio deriva de que a súa 
elevada densidade (19,2), a súa resistencia á acción dos ácidos e o 
seu elevado punto de fusión (3.660 graos) que o converten nun 
material rnsustituible na fabricación de aleacións para ferramentas 
e, en especial, na blrndaxe de máqurnas e outros aparellos bélicos. 
Na Segunda Guerra Mundial as mrnas de Casaio serán explotadas 
directamente polos alemáns -baixo a dirección do enxeñeiro Dr. 
Georg Bürg- e do valor que para eles tiña este mrneral nos da unha 
idea a importante mversión realizada na súa posta en producción. 
Para poder transportar o material dende o corazón da "Serra do 
Eixe" ata a estación de ferrocarril máis próxima tiveron que cons- 
truír unha estrada -de aproximadamente uns 20 km- que non atia- 
vesaba ningunha poboación; constiuíron tamén un pequeno salto 
de auga para fornecerse de enerxía; levantaron todo un conxunto de 
edificacións: cocrñas, comedores e vivendas para xefes e obreiros, os 
barracóns para os reclusos...; unha vez comezaron os traballos de 
extracción, o elevado consumo de enerxía obrigaría á constiucción 
dunha central térmica na localidade de Sobradelo de Valdeorras 
que, nembargantes, non chegaría a entiar en funcionamento. 33 

Pero o volframio vai adquirir unha enorme importancia na 
comarca ourensá de Valdeorras e na súa veciña leonesa de E1 
Bierzo cando, en 1943-44, se libra unha auténtica guerra comercial 
entie os Aliados e o Eixe polo control da producción deste mineral. 
Ingleses e alemáns estableceron nos pobos próximos ás explota- 
cións mineiras unha densa rede de colaboradores coa finalidade de 
comprar tanto mineral como fora posible (nas localidades de 
Púente de Domingo Flórez, Sobradelo, San Xusto ou Quereño) e en 
torno a eles foi xurdindo un amplo grupo de axentes secundarios. 
O pouco volume e moito peso do volframio facilitaban o contra- 
bando do mesmo e o seu elevado prezo no mercado ilegal era un 
incentivo para este lucrativo negocio, no que tamén participaban os 

reclusos que traballaban na mina e que, malia o perigo evidente 
dada a súa situación, extraían importantes cantidades que logo 
vendían ó intermediario de tumo. Os ingleses pretendían reducir ó 
mínimo a cantidade de mineral que chegaba ós alemáns -gran 
parte do conseguido era tirado ó mar- mentres que estes inten- 
taban recobrar o volframio que saíra na súa maior parte da mina 
que explotaban en Casaio, pagando dúas veces o seu prezo inicial. 34 

A explotación das minas de volframio do oriente ourensán 
encóntrase en íntima relación cos diferentes conflictos bélicos 
ocorridos na primeira metade do século XX: a Primeira Guerra 
Mimdial (1914-1918), a Segunda Guerra Mundial (1939-1945) e a 
Guerra de Corea (1950-1953). No intre en que rematan os conflictos, 
a explotación das Minas de Casaio decae posto que, dada a súa 
ubicación, cabe supoñer un elevado custo de explotación en 
función das dificultades na extracción, transporte e transformación 
do mineral que as fan pouco rendibles. 35 

Notas 

'Algo que na súa opinión é consecuencia dunha predisposición das novas autori- 
dades porque quizás neses intres o descontrol foi máis ben a norma que a excep- 
ción. Grandío Seoane, E. Vixinncia e represión na Galicia da Guerra Civil. O "Informe 
Brandariz”, Sada-A Coruña, Ediciós do Castro, 2001pg. 50. 

2 Arquivo Histórico Provincial de Ourense (A.H.P.OU) Fondo Prisión Provincial. 
Correspondencia co?i organismos oficiales, 1923-42. Caixa 12.999. Escrito da 
Comandancia Militar de Ourense con data 25/7/1936. 

3 A.H.P.OU. Ibidem. Escrito do Gobemo Civil con data 9/8/1936. 

4 Decisión que se xustifica en atención á petición efectuada por varios reclusos 
establecéndose que ó Oficio relixioso poderían acudir todos aqueles "detenidos 
que voluntariamente quieran hacerlo". A.H.P.OU. Ibídem. Escrito con data 
8/9/1936. 

s O "Reglamento Orgánico de los Servicios de Prisiones" de 14 de novembro de 
1930 era restablecido "en toda su integridad" polo Decreto n° 83 de 14/11/1936 
que, ó tempo, declaraba sen vigor "todas las disposiciones" posteriores ó mesmo 
excepción feita das emanadas da Xunta de Defensa e a Xunta Técnica do Estado. 

6 Da existenia de penados nas prisións de partido en datas moi avanzadas da guerra 
informa un telegrama recibido o 15 de febreiro de 1939 polo que se ordena que "los 
penados existentes en E1 Barco y Bande reingresen en la provincial". Archivo del 
Centro Penitenciario de Pereiro de Aguiar, Ourense (A.C.P.P.OU) Dirección General 
de Prisiones. Circulares y otros documentos. 

7 Algúns destes campos, xunto con outros novos serían empregados en 1939 para 
solucionar os problemas da xestión dos prisioneiros de guerra e detidos como 
consecuencia da ocupación de Cataluña e, despóis, do remate da guerra. Sobre este 

tema vid., por ej. ; Rodigo Sánchez, J. Los campos de concentracmifranqiástas, entre la 
historia y la memoria. Madrid, Sietemares, 2003. 

8 Ó mesmo trasladase nese mes o Tribunal Militar Permanente n° 1 que ata entón 
exercía as súas funcións en Xixón. Función similar á de Celanova vai cumprir a 
prisión de Figueirido en Pontevedra, que tamén se converte en Central por estas 
datas sendo a inmensa maioría dos reclusos da mesma de procedencia asturiana. 
Así mesmo, aínda que en menor medida, a prisión da Illa de San Simón será 
empregada nesta tarefa e outras prisións, como a Habilitada de Santa Isabel en 
Santiago -lugar frecuente de pernocta nos traslados dos detidos- contribúen a 
darlle solución o problema da enorme cantidade de prisioneiros asturianos. 

9 A clarificación deste concepto será un dos temas recorrentes nas comunicacións 
entre o Goberno civil e a Dirección da Prisión Provincial de Ourense. Na documen- 
tación que se conserva pódese seguir o proceso a través do que, de xeito progre- 
sivo, todos os retidos na prisión pasan a depender directamente do Gobernador 
Civil, coa única excepción daqueles "sujetos a procedimiento judicial de la jurisdic- 
ción que sean o penado" A.H.P.OU. lbidem. Escritos con datas 18/9, 2/11/36 e 
21/1/1937. 

“Decreto do Gobiemo del Estado de 23/5/1937, B.O.E. de 1/ 6. 

u Orde da Secretaría de Guerra de 23/7/1937. B.O.E. de 24/7. 

12 Decreto do Gobemo do Estado de 28/5/1937, B.O.E. de 1/7. 

13 Orde do Ministerio de Xustiza de 7/10/1938. B.O.E. de 11/10. 

14 "La selección de los destinos y de los trabajadores", en Redención. Organo del 
Patronato Central para la Redención de las Pmas por el Trabajo, 22/4/1939, pg. 1. 

15 É importante ter en conta, en relación coa significación ideolóxica do sistema de 
redención, que este foi creado para ser aplicado unicamente os presos políticos, os 
comúns só poderían acollerse ó mesmo de xeito excepcional pola súa boa conducta, 
ata que no Código Penal de 1944 se lles recoñece esta posibilidade. Ademais, despois 
de rematada a guerra, se establecerá como norma para poder acollerse ó sistema de 
redención de pena ter superados os cursos de relixión que se impartían nas prisións. 

16 Redención. Organo... 19/7/41, p.4. 

17 Antonio Nadal, prólogo á obra de Barranquero, E.; Eiroa, M. e Navarro, P.: 
Mujer, cárcel y franquismo. La prisión provincial de málaga (1937-1945). Imagraf, 
Madrid, 1994. 

18 Patronato Central para la Redención de las Penas por el Trabajo. La obra. . . op. cit. 
pg. 65. 

19 Redención. Organo... op. cit. 13/2/1942, pg. 1 

20 Neste senso cabe entender o emprego de man de obra penal para poñer de novo 
en explotación a mina de mercurio de Almadén que, de inmediato, pasaría a 
converterse nunha das poucas fontes de divisas con que podía contar o Novo 
Estado na inmediata posguerra. 

21 Patronato Central para la Redención de las Penas por el Trabajo. La obra... op. cit. 
px. 65. Aínda que, para 1942 este problema xa desaparecera como consecuencia das 
diferentes medidas de excarceración, permanecendo escaso número de obreiros 
especializados na minería, obrigando ó Padroado a recorrer ó "examen directo por 
las empresas concesionarias del personal no especializado", segundo se sinalaba en 
Redención o 13/2/1943. 

‘ a lbídem. px. 71. Aínda que con posterioridade estas cantidades se destinan, cando 
menos en apariencia, a outra finalidade: o "sostenimiento y educación de hijos 
desvalidos de reclusos". 

^Patronato Central para la Redención de las Penas por el Trabajo. La obra... op. 
cit. px. 65. 

24 A.H.P.OU. Fondo Prisión Provincial. Destacamento Penal de Minas de Casayo. 
Caixa 13.040. Copia do escrito de concesión dos reclusos remitida á Prisión 
Provincial de Ourense con data 19/9/1942. 

^lbídem. Informe remitido polo Director da Prisión Provincial ó Padroado Central 
para á redención das penas polo traballo con data 30/9/42. 

26 Ibíd. Acta de Visita con data 18/02/43. No mesmo senso, ó longo dese ano e o 
seguinte, insisten todos os informes que se conservan. 

27 A.H.P.OU. Fondo Prisión Provincial. Destacamento Penal de Minas de Casayo. 
Caixa 13.040. Autorización que se outorga despois dunha visita do Director 
Rexional de Prisións o 18/2/43. 

^Aínda que a constatación da existencia deste tipo de sancións pon en evidencia o 
alcance real do proceso de adoutrinamento, xa que, como queda sinalado, os traba- 
lladores-reclusos eran escolhdos entre os menos perigosos, aqueles que amosaban 
unha actitude máis sumisa, e ademáis esixíase superar unha serie de probas de 
contido fundamentalmente ideolóxico. 

29 Ibídem. Escrito dirixido á Dirección Xeral de Prisións con data 26/ 4/43. 

30 A.H.P.OU. Fondo Prisión Provincial. Destacamento Penal de Minas de Casayo. 
Caixa 13.040. Acta de Visita de 2/3/ 44. 

31 Ibídem. Acta de visita de 18/2/43. 

32 Ibíd. Informe Médico con data 15/5/44. 

33 No intre en que remata a guerra mundial se estaba traballando no tendido da liña 
eléctrica, así como iniciando a construcción dunha vía de ferrocarril dende a mina á 
localidade de sobradelo. Terron de Mendaña, T.: "E1 estraperlo del volfram en las 
minas de Casayo", en Cadernos do lnstituto de Estudios Valdeorreses, n° 7, 1.E.V., O 
Barco de Varldeorras (Ourense), 1989, px. 147. 

34 Castro Voces, A.: "Vilanova do Bolo y el Wolframio", La Voz de Galicia, 
28/VIII/1999, pg. 44. 

35 Terron de Mendaña, T.: op. cit. px. 143. 

